**Spoštovani vsi zbrani, sorodniki žrtev, spoštovani ljudje sočutja in vsi, k v srcu dobro mislite!**

Jutri je državni praznik, dan spomina na žrtve komunizma. Nocoj smo se zbrali, da bi se poklonili vsem Slovencem, ki so bili žrtve te tretje zablode 20. stoletja.

Mnogi so zaradi nje mučeniško končali svojo življenjsko pot, bili izbrisani iz narodovega spomina in si še danes s težavo pridobivajo pravico do groba.

Mnogi drugi so bili preganjani, izgnani, zaprti, depriviligirani, drugorazredni … Tudi njihovi potomci - veliko vas je tu na trgu -, ki ste bili tedaj še otroci in ste nosili križ zaznamovanosti.

Elita naroda, med njimi mnogi umetniki, znanstveniki, duhovniki, zgledni očetje in matere so bili po revoluciji prisiljeni zapustiti Slovenijo. V tujini so s svojim delom, s svojimi dosežki postali ponos domovine in tudi nosilci visoke kulture. Ko so znanost, umetnost, duhovna kultura … v domovini trpeli pod ideološkim nasiljem, so gojili svobodno misel in ohranjali kondicijo slovenske kulture in omike.

Mnogi naši rojaki se danes izogibajo misli na te mračne zgodovinske dogodke. Nočejo misliti nanje. Morda tudi zato, ker ne verjamejo, da se je kaj tako nečloveškega sploh lahko zgodilo. Do neke mere jih razumemo, ko kričijo svoj: pustite nas živeti!

Toda križ zgodovine je tu, in treba ga je prepoznati in nositi. Šele po priznanju resnice lahko smelo naredimo naslednji korak. V preteklih desetletjih je bilo več kot dovolj pričevanj, raziskav, dokumentiranja o temnih pegah naše zgodovine. Zato si glede preteklosti ne moremo več zatiskati oči. Tudi ni dovolj, če le zamenjamo preživele spomenike, rekoč: niso več aktualni.

Komunistično nasilje je na ozemlju današnje Republike Slovenije od poletja 1941 do januarja 1946 terjalo na deset tisoče nasilnih smrti civilnih oseb in vojnih ujetnikov. V desetletjih totalitarne vladavine je bilo z vsemi oblikami kršenja človekovih pravic in svoboščin prizadetih več sto tisoč prebivalcev Slovenije. Nad delom naroda je bil storjen genocid!

Žrtve so bili tudi veliki, iskreni domoljubi. Npr. duhovnik Filip Terčelj, kandidat za blaženega, zaveden primorski Slovenec, žrtev vseh treh totalitarizmov prejšnjega stoletja. Najprej si je kot voditelj prosvetne zveze prizadeval za ohranjanje slovenstva na Goriškem upiral italijanskemu fašizmu in njegovi raznarodovalni politiki, nato se je pred fašističnim nasiljem umaknil v Jugoslavijo, kjer ga je kot narodnjaka zasledoval nemški Gestapo. Po vojni pa ga je hladnokrvno pokončala nasilna roka domačih komunistov. Zakaj? Ker se je zavzemal za kmete iz vasi pod Ratitovcem, ki so jih preganjali samo zato, ker so nosili nemške priimke. Na praznik Svetih treh kraljev l. 46 so ga odvedli in brez obsodbe ustrelili.

Zlo, ki so ga drug drugemu storili mnogi naši rojaki in je prizadelo mnoge Slovence, se je globoko zažrlo v nas in ga v podzavesti nosimo s seboj. Preganja nas kot moraste sanje. Moramo se jih rešiti. Rešiti tako, da sebe in druge razsvetlimo s svetlobo resnice in priznanja ter zdravimo z balzamom odpuščanja in empatije. Slovenski narod je potreben zdravljenja, da ne bodo naslednji rodovi tavali v zaslepljenosti, zamerah ter mržnji do drugače mislečih.

Nihče ne bo obudil ugaslih življenj, lahko pa spoštljivo varujemo spomin na te dušice. Jaz bom nocoj prižgala svečko za ljudi iz moje širše družine. Za sorodnico Matildo in njenega Ivana, ki sta bila leta 1945 internirana v Teharjah in nato dotrpela v Hudi jami. Trije njuni otroci so ostali brez staršev. Istega leta je v škofjeloškem gradu pristal med zaporniki sorodnik Tone, mladi intelektualni up družine. Ne vemo, zakaj je bil zaprt. Dvakrat ga je sestra še videla, nato se je za njim izgubila vsaka sled. Danes je brez groba, brez napisa.

S to slovesnostjo želimo storiti korak naprej. Zase in za vse omenjene nocoj prižigamo sveče spomina in upanja.

**Spoštovani zbrani, prosim vas za pieteten spomin, za zbranost in tišino, da se v njej povežemo z našimi dragimi. Prosim, da ohranjate tišino in do konca prireditve in ne ploskate.**

Spoštovani, in še zaključna misel.

Pot življenja naj bo vedno pot od teme k luči.

Skozi brezna in vzpone smo tudi mi današnjo našo slovesnost peljali tja, kjer je mogoče leteti na krilih resnice, veselja in ustvarjalnosti.

Zahvaljujem se vsem nastopajočim. G. Markosu Finku, go Ani Dežman, G. Dragu Arku, g. Pavletu Ravnohribu in Branetu Senegačniku za ustvarjeno pesem Vigilija, g. misionarju Pedru Opeki, ki je dovolil predvajati svoj presunljiv nagovor, ter g. Jožetu Kurinčiču za idejno zasnovo slovesnosti.

Seveda je tukaj še mnogo tistih, ki so zagnano pomagali pri organizaciji: moralno, duhovno in materialno. Bog povrni.

Na koncu: dragi navzoči na trgu: brez vaše empatije in razumevanja resnice, bi se moraste misli v nas samo še bolj kopičile. Tukaj smo zaradi upanja in veselja do življenja, ki si ga ne bomo pustili vzeti. Naj to izraža zadnja pesem, ki jo bomo zapeli kar vsi skupaj .